Die ANC is in die moeilikheid – ZumaPresident Jacob Zuma Foto: @newswallcoza, Twitter President Jacob Zuma het Woensdag erken dat die ANC geskud is en in die moeilikheid is. “Die jeugliga is geskud, maar die moederliggaam is ook geskud,” het hy aan afgevaardigdes by die ANC-jeugliga se konsultatiewe konferensie in Soweto, Johannesburg, gesê. “Ons erken dat die organisasie in die moeilikheid is.” Zuma verwys na gesprekke Dinsdag tussen die ANC se gekombineerde nasionale werkkomitee en die nasionale uitvoerende komitee. “Ek kan jou waarborg dat as alles met die ANC verkeerd loop, sal alles in die land verkeerd loop. Daar is geen twyfel daaroor nie,” het hy gesê. Hy het die jeugliga-lede gemaan om die ANC te verdedig. Voordat Zuma opgedaag het, het afgevaardigdes liedere gesing wat die president vereer, en gesing, ‘lei ons Zuma’, in isiZulu. Toe hy by die saal instap, het die afgevaardigdes gejuig en ‘Umshini wam’ (bring my masjiengeweer) gesing. Die ANC-jeugliga se konferensie moes die jeugliga se verkiesingskonferensie gewees het, maar die nasionale taakspan het Dinsdag aangekondig dat die afgevaardigdes nie nuwe leiers sal aanstel nie. Magasela Mzobe, koördineerder van die taakspan, het gesê die verkiesingsfase is vir 2015 beplan. Dit is die tweede keer dat die verkiesing vir nuwe leiers uitgestel word. Die eerste een moes reeds tussen 24 en 28 September plaasgevind het. Mzobe het vandeesweek gesê die konsultatiewe forum sal slegs politieke, organisatoriese en funksionele verslae hanteer en sal kommissies hê wat die beleidsdokumente hanteer. Die nasionale taakspan is verlede jaar ingestel nadat die ANC die besluit geneem het om die ANC-jeugliga se nasionale uitvoerende komitee te ontbind. ŉ Aantal afgevaardigdes was ongelukkig dat die verkiesing vir nuwe leiers weer uitgestel is. ŉ Groep afgevaardigdes van Gauteng was oproerig en het sommige ANC-leiers afgejak deur “boo!” te skree. Hulle het ook “boo!” geskree omdat hulle nie by die konferensie mag stem nie. Zuma het tydens sy toespraak aan die afgevaardigdes gesê die ANC het die besluit geneem om die jeugliga se konferensie eerder ŉ konsultatiewe-konferensie, in plaas van ŉ verkiesingskonferensie te maak. “Ons wou nie dieselfde uitslag hê as die vorige keer nie,” het hy gesê, met verwysing na die omstrede 2011-konferensie toe voormalige ANC-jeugligaleier, Julius Malema, vir ŉ tweede termyn verkies is. Daar was reeds talle uitdagings voor die konferensie. “Terwyl ons met die nasionale taakspan vergader het om die konferensie te bespreek, en hulle verslag gedoen het, was ons nie oortuig dat dit veel anders sou wees as die vorige konferensie nie,” het Zuma gesê. “Ons [die ANC] het aan die nasionale taakspan gesê ons kan julle nie toelaat om voort te gaan nie.” Zuma het gesê indien die ANC-jeugliga se verkiesingskonferensie hierdie week sou plaasgevind het, sou dit weer ontbind moes word. Hy het die afgevaardigdes aangemoedig om die konsultatiewe konferensie te gebruik om die jeugliga weer op te bou. “Dit word gedoen ter wille van die hele beweging.” Hy het gesê die afgevaardigdes raak “te opgewonde” wanneer hulle nuwe leiers moet kies, en vergeet dan van beleidskwessies. “Dit was die regte besluit om te neem. Miskien dink jy as ŉ individu of julle as groep dat dit nie die regte besluit was nie, maar dan plaas jy nie die organisasie eerste nie. Ons is hier vandag, maar ons sal nie môre hier wees nie… maar die ANC sal. Kom ons plaas die ANC eerste,” het hy gesê. Senior leiers van die ANC insluitend twee voormalige ANC-jeugligapresidente, minister van binnelandse sake Malusi Gigaba en sportminister Fikile Mbalula het ook die konferensie bygewoon. Gwede Mantashe, sekretaris-generaal van die party; sy adjunk Jessie Duarte; en ANC-tesourier Zweli Mkhize was ook teenwoordig.